המשק הישראלי צמח ברבעון השלישי של 2016 ב-3.2% (בחישוב שנתי) – גבוה מהציפיות שעמדו על 3%. בפרסום הלמ"ס, דווח כי הצמיחה ברבעון הקודם עודכנה כלפי מעלה, לשיעור של 4.9% לעומת 4.3% בעדכון הקודם. נזכיר כי ברבעון הראשון של השנה עמדה הצמיחה על 3.2%.

ההשקעות בנכסים קבועים זינקו ב-12.2%, וזאת לאחר עלייה של 1.7% ברבעון הקודם. התמ"ג העסקי עלה ב-3.6%, ההוצאה על צריכה פרטית עלתה ב-2.9% בלבד (לאחר צמיחה חדה ברבעון הקודם) וכמוה גם ההוצאה על צריכה ציבורית. נתונים אלו מעניינים על רקע העובדה שבשנים האחרונות המשק התבסס בעיקר על הגידול בצריכה הפרטית, ולא על השקעות בנכסים קבועים.

סעיף היצוא הישראלי הציג חולשה, ונחלש ברבעון החולף ב-6.3%. זאת, בין היתר לאור חוזקו של השקל ושווקי היעד העולמיים הממותנים. מנגד, יבוא הסחורות והשירותים המשיך לגדול, ועלה ברבעון השלישי ב-8.5%, לאחר שטיפס ב-21.8% ברבעון הקודם. נזכיר כי מדובר באומדן ראשוני של הלמ"ס, וזה צפוי להשתנות בהמשך השנה.

ועידת כלכלה וחברה צילום: דה מרקר

עפר קליין, ראש אגף כלכלה ומחקר בהראל ביטוח ופיננסים: "הצמיחה החזקה עקבית עם הכנסות הגבוהות שראינו ממיסים, השיפור בשוק העבודה (שיא בתעסוקה 4.7% אבטלה בלבד ברבעון השלישי) והעלייה המהירה במחירי הדירות.

|לגבי הצמיחה ברבעון השלישי, הנתונים פחות ורודים והרכב הצמיחה במהלך הרבעון היה מעורב: עלייה מתונה יחסית של 2.9 אחוזים נרשמה בצריכה הפרטית (לעומת 9.3% ברבעון הקודם) ועלייה חזקה מאוד של 12.2% שנרשמה בהשקעות בנכסים קבועים, כאשר חלק גדול ממנה הוא ככל הנראה חד פעמי בעקבות ההשקעות של אינטל במפעל החדש בקריית גת. היצוא (למרות שעודכן כלפי מעלה ברבעונים הקודמים) עדיין מהווה את נקודת התורפה של המשק הישראלי – עקב השקל החזק ושווקי היעד העולמיים הממותנים".

קליין מסר כי בעקבות הצמיחה החזקה במהלך שלושת הרבעונים הראשוניים של השנה עדכנו ב'הראל' כלפי מעלה את אומדן הצמיחה שלנו של 2016 ל-3.1% ו-3%.3 ב-2017.

לדבריו, הנתונים החזקים הללו תומכים בהתחזקות השקל, בהמשך נתונים טובים בהכנסות ממסים, ובירידת תשואות האג"ח לפחות באופן יחסי למגמת עליית התשואות העולמית (בשל יחס חוב תוצר טוב יותר, הכנסות גבוהות יותר ממסים ושקל חזק יותר).

עברו לתצוגת גלריה

גיא יהודה, כלכלן בכיר במערך מחקר ואסטרטגיה בפסגות הגיב גם כן לנתוני הצמיחה: "בעקבות עדכון נתוני הרבעון השני כלפי מעלה עדכנו את תחזית הצמיחה שלנו לשנת 2016, ואנו מעריכים כי הצמיחה השנה תסתכם ב3%-3.5%. כצפוי, לאחר צמיחה חזקה מאוד של הצריכה הפרטית ברבעון השני נרשמה התמתנות בסעיף זה.

"היצוא התכווץ ב-6.3% אך הסיפור הגדול כאן הוא לבטח ההשקעה במשק שממשיכה להתרחב בקצב מהיר עם צמיחה של 12.2% ברבעון השלישי. אין ספק שחל שיפור של ממש בקצב הצמיחה במשק, שיפור שלהערכתנו ייכנס גם לתוך 2017 אשר צפויה להציג האצה נוספת בפעילות הכלכלית עם צמיחה של 3.5%".